De his quos ministros altaris appellamus pene quantum dicendum videbatur superius est præmissum; sed libet de eisdem aliqua memoriæ commendandi causa breviter replicare. Ii itaque bini pueri in hebdomada deputantur. Eorum est, (43) quando subdiaconus post evangelium textum non portat, portare, et etiam quando portat, sicuti superius dictum est, adjuvare eum. Qui minister textum ferre habet, ad dexteram analogii ultra eum qui de candelabro servit, diebus festis, dum legitur evangelium, stare debet; nam diebus privatis unus qui tenet candelabrum ad sinistram, ille vero stat ad dexteram. Ut minister, ita subdiaconus, quando diebus festis textum habet portare, de hoc ipse agit. Perlecto evangelio, ubi diaconus textum dimiserit, ille accipit, et primum sacerdoti osculandum porrigit, deindeque facit offerendam. In privatis diebus, postquam ille qui primus offert osculatus fuerit, illico revertens, eum super altare reponit. Ipsorum est sacerdoti ad majorem missam post offerendam aquam et manutergium præparare; similiter, cum communicaverint, hoc idem officium exhibere. Cum ipse sacerdos vel alii revestiendi ad letaniam, cum dicitur Omnes sancti, exeunt de choro, non faciunt ante et retro; nec pueri qui in Quadragesima ad minorem missam revestiuntur faciunt ante et retro, cum exeunt de choro ad tertiam; sed, cum sunt revestiti, expectant donec debeant incipi psalmi, prostrati, et iterum revertuntur in chorum. Ille etiam qui debet chorum tenere affert cappam in brachio suo et ponit eam super formam.